Svona var staðan á Akureyri í dag . Vísir / Tryggvi Páll / Aðsend Það hefur snjóað gríðarlega á Akureyri og nágrenni undanfarinn sólarhring og eru afar fáir á ferli . Það er kannski ekki skrýtið enda fjölmargir sem sitja fastir heima . Þeirra á meðal er Jón Stefán Jónsson , íbúi á Akureyri , sem áttaði sig á því að hann væri ekki að fara fet um leið og hann opnaði útidyrahurðina . Hans beið einfaldlega veggur af snjó . „ Ég sá ekki út , það var ekki flóknara en það . Ég ætlaði bara að stökkva út og moka . Bjóst við því að það væri hægt að slá á þetta . Það var aldeilis ekki . Það var hnausþykkur skafl sem mætti mér , “ segir Jón Stefán í samtali við fréttamann sem kíkti í heimsókn í dag . Og engin leið að komast út ? „ Ég þurfti að koma mér út hinumegin og klofa snjóinn . Ekki það að maður hafi ekki séð svona snjó áður en ekki kannski svona stuttum tíma , “ segir Jón Stefán . Veðrið á Akureyri er bandvitlaust þessa stundina . Vísir / Tryggvi Páll Mjög þungfært er í bænum og hamast snjómokstursmenn við það að halda aðalleiðum opnum , flestar íbúðargötur eru ófærar og ekki möguleiki fyrir Jón Stefán , eins og svo marga íbúa bæjarins að komast í vinnunna . „ Nei , ég vinn eins og sést eða sást kannski á úlpunni , hjá Þór og við fengum þau tilmæli frá bænum að loka öllu af því að það er líka þetta með rafmagnið og vatnið , það er af skornum skammti , þannig að við máttum ekki einu sinni fara í vinnu , “ segir Jón Stefán . Hann tók sér því góðan tíma í að moka frá útidyrahurðinni . „ Ég var einn og hálfan tíma kannski af því að ég er svona slappur að moka , “ segir hann hlæjandi enda þýðir varla annað en brosa þegar veðrið setur strik í hinn daglega reikning . Allir leik - og grunnskólar bæjarins eru lokaðir og því var öll fjölskyldan heima í góðu yfirlæti þegar fréttamaður óð snjóinn til að kíkja í heimsókn . „ Það er bara að njóta vel og ég vona að það geri allir hérna í bænum . “ Reiknarðu með að komast aftur út ? „ Það er góð spurning , verðum við ekki bara að vona það . “ Tryggvi Þór Haraldsson , forstjóri RARIK , segir ástandið í rafmagnsmálum á Norðurlandi slæmt og sömuleiðis miklir erfiðleikar á Austfjörðum .